Politiet har to mistænkte, men de er stadig på fri fod

Butiksmedarbejderen, der fredag blev stukket ned, da han forsøgte at stoppe et røveri, er blevet udskrevet.

Det oplyser den centrale efterforskningsleder i Københavns Politi, Kenneth Jensen, til Ekstra Bladet.

Den 29-årige var på arbejde i Rema 1000 på Frederikssundsvej i Husum ved København, da to delvist maskerede mænd kom ind og krævede et pengebeløb.

Butiksansat stukket ned: Forsøgte at stoppe røvere

Offeret blev ramt af et knivstik, da han ville forhindre dem i at slippe væk.

Mistænkte i kikkerten

Tip og henvendelser fra borgerne har ført til, at Københavns Politi nu har et par mistænkte i kikkerten i forbindelse med røveriet i Rema 1000 fredag. De er dog stadig på fri fod, siger efterforskningslederen.

- Hvorfor tager man ikke ud og anholder dem med det samme?

- Det er rent efterforskningsmæssigt. Vi skal have samlet nogle ting, sammenligne med videoovervågning og have analyseret nogle spor for at se, om det passer sammen.

- Men vi har et godt bud på, hvem gerningsmændene er, lyder det fra Kenneth Jensen, som ikke vil svare på, om det er nogle personer, der er kendt af politiet i forvejen.

Den 29-årige måtte på operationsbordet natten til lørdag, men var frisk nok til at kunne afgive forklaring til politiet lørdag, inden han fik lov til at tage hjem fra hospitalet.